પશ્ચિમ બંગાળના હાવરા જિલ્લાના અંતરિયાળ વિસ્તાર શાહપરામાં ગામમાં રહેતા ૩૨ વર્ષીય અબ્દુલ શાહ અને ૩૦ વર્ષીય સબીદા બીબીના ઘરે બે પુત્રો બાદ ત્રીજા સંતાનમાં દીકરી જન્મી. એનું નામ રુખ્સાર રાખવામાં આવ્યું. અબ્દુલ શાહ અને તેનો પરિવાર દીકરી રુખ્સારનાં જન્મથી ખુશ હતો. એક દુર્ગમ્ય વિસ્તારમાં બે ઓરડાવાળા મકાનમાં અબ્દુલ દરજી કામ કરી પોતાના ઘરનું ગુજરાન ચલાવતો. વધતી જતી મોંઘવારી અને જરૂરિયાતો વચ્ચે અબ્દુલ અને સબીદા પોતાના ત્રણ બાળકો સાથે અત્યંત ગરીબીમાં પોતાનું જીવન પસાર કરી રહ્યાં હતાં. આ બધા વચ્ચે અબ્બા-અમ્મી અને ભાઈજાનની લાડકી ગુડિયા રુખ્સાર બેગમ જેમ-જેમ મોટી થતી જતી હતી તેમ-તેમ પોતાની માસૂમિયત અને નિર્દોષતાથી તે તરત જ બધાની વહાલી અને લાડલી બની જતી હતી.